Komēdija "Tētis pēc 20 gadiem" ar Aināru Ančevski
2026-03-06 19:00 - 20:30 (Europe/Helsinki) | Valmieras Kultūras centra lielā zāle, Rīgas iela 10, Valmiera, Latvija
Iespējams, Pannas Teātra skatītāji vēl atceras pirms daudziem gadiem izrādīto komēdiju – humorpilno pētījumu par vīrieša būtību “Tētis”.
Tolaik vēl jaunais un daudzsološais aktieris Ainārs Ančevskis asprātīgā un sirsnīgā veidā stāstīja par vīrieša būtību, filozofiju, attiecībām un jūtām dzīves posmā, kad viņš gatavojas un kļūst par tēvu.
Pagāja 20 gadi.
Pa šiem gadiem jaunie vecāki ir izmēģinājuši dažādas audzināšanas metodes. No Montessorī un Valdorfpedagoģijas, līdz Izglītības ministrijas apstiprinātām programmām un reti kurš vecāks ir bijis mierā ar pusaugu bērna izdarībām un rīcībām.
“Atved viņu brēcošu mājās no slimnīcas un saproti, ka tie sūdi uz rokām nesmaržo ne pēc alus, ne pēc dīķa, un vēl jo vairāk ne pēc ķiploku grauzdiņiem. Un, ka šis brēcošais operdziedonis vēl vismaz 16 gadus nebūs tavs makšķerēšanas biedrs…
Bet, tikko viņš beidz krāmēt biksēs, pēkšņi viņam aprit četrpadsmit un viņš uz savas istabas durvīm uzliek uzrakstu:
“STOP! Vecajiem šajā istabā nav vietas!”
Aktieris Ainārs Ančevskis ir izaudzis kopā ar izrādes varoni un tagad var izdzīvot visu plašo dēla – divdesmitgadnieka audzināšanas spektru jaunajā izrādē – komēdijā “Tētis pēc 20 gadiem”.
Bērnu audzināšana ir nepārprotami visgrūtākā un upurus nesošākā lieta, ko vīrietis savā dzīvē var izdarīt.
Taču tā ir viena no tām svarīgajām dzīves sastāvdaļām, kura ir jāpieredz pašam un kuru viņš nemainītu ne pret ko uz visas pasaules.
Jaunā izrāde no 30. janvāra būs skatāma daudzās Latvijas kultūras vietās.
Izrādes iestudējumu veido:
režisors Juris Rijnieks,
aktieris Ainārs Ančevskis un
un Izrāžu apvienības PANNAS TEĀTRIS radošais kolektīvs.
Biļetes Biļešu Paradīzes kasēs.
Informācija:
www.pannasteatris.lv

Jāzepa Mediņa Rīgas Mūzikas vidusskolas pūtēju orķestra koncerts "Mediņu sintēze"
2026-03-03 18:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
3.martā plkst. 18.00 Valmieras Kultūras centrā aicinām uz Jāzepa Mediņa Rīgas Mūzikas vidusskolas pūtēju orķestra koncertu “Mediņu sintēze”.
Koncertā piedalīsies Jāzepa Mediņa Rīgas Mūzikas vidusskolas pūtēju orķestris (orķestra mākslinieciksais vadītājs un diriģents Jānis Retenais), diriģents Andis Karelis un solisti Līga Anna Maurīte /flauta/, Rafaels Mednis /klarnete/.
Programmā: S.Hazo, Benjamin Godard, F.Loewe, A.Reed, D.Ellington, A.Shaw, C.Basie
Koncerta programmā iekļautas oriģinālkompozīcijas un dažādas aranžijas pūtēju orķestrim no klasikas līdz džezam.

Ieeja bez maksas, no 23. februāra saņemot ieejas karti Valmieras Kultūras centra kasē. Tālrunis: 64207207. Visi laipni aicināti!

Komēdija "Traki laba diena"
2026-03-01 16:00 - 17:30 | Valmieras Kultūras centra lielā zāle, Rīgas iela 10, Valmiera, Latvija
Traki laba komēdija. Vienkārši perfekta, kad viss aiziet šķērsām, un tieši tāpēc kļūst traki labi.
Vai tu kādreiz esi saticis svešinieku vannasistabā? Vai esi lēmis glābt savu reputāciju ar aktiera palīdzību un iejaucies cita cilvēka dzīvē, lai glābtu savējo? Vai bijis liecinieks tam, kā labi slēptas kaislības pēkšņi uzsprāgst kā šampanieša pudele? Ja nē, tad ir pienācis laiks to redzēt!
No 15. oktobra visā Latvijā sākas britu dramaturga Donalda Čērčila skatuves hīts “Traki laba diena” Dž.Dž. Džilindžera asprātīgajā iestudējumā. Tā ir komēdija, kas uzspridzina pieklājības čaulu un izkrata no mums visu, ko ikdienā slēpjam. Šī ir viena no visvairāk iestudētajām Čērčila lugām, ko jau vairākas desmitgades ir iecienījuši teātri visā pasaulē. Pēc pirmizrādes Watford Palace Theatre sekoja triumfējošs turnejas gājiens cauri Lielbritānijai, desmit gadu panākumi Vācijā, aplausi Francijā un skatītāju ovācijas vēl vismaz 25 pasaules valstīs, tostarp ASV, Itālijā, Dienvidāfrikā un Izraēlā. Un tagad – Latvijā!
“Traki laba diena” ielūkojas Anglijas augstākās sabiedrības aizkulisēs. Tur, kur valda šķietama pieklājība un izsmalcinātība, patiesībā gruzd spriedze, greizsirdība un vēlme pēc taisnības vai vismaz kārtīgas atriebības. Negaidīti pavērsieni, vāji maskētas emocijas un nekautrīgas kaislības – tieši tāda izvērtīsies kāda vasaras pēcpusdiena, kad visi varoņi jauši vai nejauši satiksies Londonas dzīvoklī. Dekorators ar aktiera ambīcijām, otām un Šekspīru mugursomā, temperamentīga sabiedrības dāma ar plānu, ko nedrīkst sabojāt, un nikna “bijusī” – ar koka āmuru, vēlmi atriebties un “visu izstāstīt”… Kas var noiet greizi? VISS!!!
Lomās: Rihards Lepers, Linda Kalniņa un Marika Šmukste
Scenogrāfs: Aigars Ozoliņš
Horeogrāfe: Linda Kalniņa
Kostīmu māksliniece: Annemarija Ščegoļeva
Režisors: Dž.Dž. Džilindžers
Komēdija “Traki laba diena” – tas būs traki labi pavadīts laiks … vienkārši perfekti!.

Koru popkoncerts-ballīte. Kori “Skan”, “Mundus”, “Mozaīka”, grupa “Ginger Band”
2026-02-28 21:00 - 23:50 | Valmieras Kultūras centra lielā zāle, Rīgas iela 10, Valmiera, Latvija
Februārī un martā trīs pilsētās – Ķekavā, Ādažos un Valmierā norisināsies enerģisks un aizraujošs koru popkoncerts – ballīte, kas apvienos kora dziedāšanas spēku ar populārās mūzikas ballītes noskaņu. 28. februārī plkst. 21.00 pozitīva enerģija un muzikāli pārsteigumi gaidāmi Valmieras Kultūras centrā.
Koncertā piedalīsies jauktais koris “Mozaīka” (Ķekava), jauktais koris “Mundus” (Ādaži) un jauniešu koris “Skan” (Valmiera). Par jaudu uz skatuves rūpēsies supergrupa “Ginger Band”: Atis Orniņš – basģitāra, Didzis Soste – taustiņinstrumenti, Pauls Arnicāns – ģitāra, Pauls Eglītis – bungas, kā arī solisti -Anna Krista Ostrovska un Nauris Rolavs.
Programmā skanēs populārākās pasaules un latviešu dejojamās un līdzi dziedamās dziesmas, radot īstu ballītes atmosfēru. Koncerts veidots kā stāvkoncerts, aicinot apmeklētājus vilkt ērtus apavus, vienlaikus saglabājot iespēju atvilkt elpu arī sēdvietās. Koncertu norises vietās būs pieejami arī atspirdzinoši dzērieni.
Pasākuma ilgums – aptuveni 3 stundas, kuru laikā skatītājus priecēs neskaitāmi solisti, tai skaitā koros dziedošie vēl neatklātie talanti.
Vai esi tam gatavs? Tiekamies!
Ieejas maksa: 10 EUR, biļetes var iegādāties “Biļešu Paradīzē”. Ar Valmieras kultūras karti 1 EUR atlaide.

"Lādezers" koncerts "Zemūdenes"
2026-02-27 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Grupa Lādezers izsludina koncerttūri “Zemūdenes”
Pēc 2023. gada Ingus Ulmaņa jubilejas tūres Lādezers ir aktīvi koncertējis un 2026. gadā Lādezera Zemūdenes uzpeld ar jaunu programmu, ko klausītājiem piedāvās pirmajā daļā, bet otrā daļa būs ar labi pazīstamajiem grupas hītiem : “Tu esi vēl jauns”, “Pārsteigums”, “Cik savādi” u.c.
Ingus Ulmanis: “Koncertu veidosim, kā vienotu mākslas darbu, uzsverot vārdus – mākslas darbs… Dzīvā uzstāšanās, tas ir kas īpašs un gadiem ejot varu teikt vislielākais uztraukums, pārbaudījums un gandarījums.”
Grupa Lādezers un tās līderi Ingus Ulmanis un Aigars Voitišķis vienmēr ir meklējumos arī citos projektos un grupās (“Jumprava”, “Brīnumskapis”, “Dabas konecrtzāle” u.c. ). Tas devis viņiem un grupai Lādezers iespēju nenovecot un šodien grupa skan iespējams iespaidīgāk, kā nekad. Ingum un Aigaram blakus uz skatuves kāps Anrijs Grinbergs ( bungas), Roberts Rasa (bass) un Jānis Zvirgzdiņš (Džulians).
“Ir dziesmas, kas ir tā pielipušas mums, ka ir bezcerīgi domāt, ka varēsi nospēlēt koncertu bez tām. Tieši tāds ir Tuvu, tuvu liktenis. Tā ir mūsu sasaukšanās ar klausītāju, kad viņiem dziedu Tuvu, tuvu – vienmēr ir skatītāju atbilde – tuvāk vēl…”“Vēl tuvāk”, ar smaidu pasakot, ka par tuvu nebūs nekad.

Skatuviskās tautas dejas koncerts “Pa – ceļam”
2026-02-25 17:30 - 19:00 | Valmieras Kultūras centra lielā zāle, Rīgas iela 10, Valmiera, Latvija
25. februārī Valmierā pirmo reizi notiks izglītības un kultūras iestāžu bērnu un jauniešu tautas deju kolektīvu skatuviskās dejas koncerts “Pa – ceļam”, kas visas dienas garumā pulcēs dejotājus, lai kopīgā kustībā, satikšanās priekā un radošā gaisotnē stiprinātu sadarbību un Dziesmu un deju svētku tradīciju turpināšanos. Ikviens aicināts uz koncertu plkst. 17.30 Valmieras Kultūras centrā.
Koncertā piedalīsies Valmieras Pārgaujas sākumskolas bērnu deju kolektīvs “Sienāzītis”, Valmieras 5. vidusskolas tautas deju kolektīvs, Valmieras Valsts ģimnāzijas jauniešu deju kolektīvs “Pērkons”, Valmieras Kultūras centra tautas deju kolektīva “Gauja” studija, Kocēnu pamatskolas deju kolektīvs “Saulīte” un Mazsalacas Mūzikas un mākslas pamatskolas deju kolektīvs “Odziņa”.
Programma veidota daudzveidīga un dinamiska. Bērni un jaunieši gan uzstāsies koncertā, gan komandas garu stiprinās, piedaloties stafetēs, tādējādi dodot iespēju iepazīties, sadarboties un saturīgi pavadīt laiku neformālā, draudzīgā gaisotnē.
Sporta spēles norisināsies Valmieras 5. vidusskolā no plkst. 10.00 līdz 13.00, savukārt deju kolektīvu publiskā uzstāšanās koncertā notiks Valmieras Kultūras centrā, koncerta sākums – plkst. 17.30.
Norises nozīmi un ieceri uzsver arī Valmieras novada bērnu un jauniešu tautas deju kolektīvu virsvadītāja Alise Dzērve-Tāluda: ““Pa – ceļam” Valmierā notiks pirmo reizi, un tas ir tikai sākums. Mūsu vēlme ir, lai šī diena kļūtu par skaistu ikgadēju tradīciju, kurā satiekas tautas deju kolektīvi, rodas jaunas draudzības un tiek stiprināta kopības sajūta visā Valmieras novadā.”
Dalībnieki pilnveidos gan mākslinieciskās, gan fiziskās prasmes, gūs jaunu publiskās uzstāšanās pieredzi, stiprinās savstarpējo komunikāciju un sadarbību iedvesmojošā un atbalstošā vidē.
“Pa – ceļam” ir aicinājums satikties, kustēties un būt kopā. Ceļš dejā vienmēr sākas ar pirmo soli, un Valmierā šis solis sperts ar cerību, ka “Pa – ceļam” kļūs par paliekošu tradīciju, kas gadu no gada vienos tautas deju kolektīvus.

"Kvadrifrons" izrāde "Viss, kas nav saskatāms"
2026-02-24 13:00 - 14:00, 2026-02-24 11:00 - 12:00 | Valmieras Kultūras centra lielā zāle, Rīgas iela 10, Valmiera, Latvija
24. februārī Valmieras Kultūras centrā būs skatāma teātra trupas “Kvadrifrons” izrāde “Viss, kas nav saskatāms”.
Izrādē stāstīts par Jūelu, kurš bija cerējis, ka, uzsākot mācības 5. klasē, būs citādi, bet viss izrādījās tāpat kā bijis. Mācoties šajā klasē, ir jāzina vairākas svarīgas lietas. Ir jāzina, ka to, kas ir lielisks, kas ir pareizi un kurš ir superīgs, šeit nosaka Estere. Viņa nosaka arī lietas, ko nevar darīt: nedrīkst būt gļēvulīgi bailīgs vai nemākulīgs, nedrīkst valkāt neglītas drēbes, fanot par nepareizu mūziku un klasē pārāk bieži celt roku. Un nekādā gadījumā nedrīkst pļāpāt ar Jūelu. Tas ir pats svarīgākais. Nepļāpāt ar Jūelu. Jūels bieži prāto, ka viņš labprāt pārvērstos par peļķi. Tas būtu perfekti! Peļķi taču tētis nevarētu sūtīt uz skolu. Taču tas diemžēl nenotiek, un Jūelam nākas slapstīties gar sienām un censties būt neredzamam. Līdz kādā vēlā vakarā Jūela un Esteres ceļi nejauši krustojas, un viņu dzīve mainās. Briesmīgi nešpetnā Estere un nūģis Jūels kļūst par draugiem, kuri viens otram var stāstīt to, ko nav stāstījuši nevienam citam.
Iestudējuma “Viss, kas nav saskatāms” pamatā ir zviedru rakstnieces Katarīnas fon Brēdovas grāmata ar tādu pašu nosaukumu. Tas ir spēcīgs stāsts par draudzību un izstumtību, par noslēpumiem un uzdrošināšanos būt pašam, bet galvenokārt – par mobingu skolā. Iedvesmojoties no minētās grāmatas, radošā komanda ir radījusi interaktīvu izrādi Latvijas skolēniem, kas mudina aizdomāties par cilvēcīgu attieksmi kolektīvā, savstarpēju cieņu un iecietību, kā arī mobinga nodarītajām traumām un iemesliem.
Zviedru rakstniece Katarīna fon Brēdova (1967) studējusi mākslu un strādājusi par fotoreportieri. Kopš 1991. gada viņa sarakstījusi vairāk nekā 20 grāmatas bērniem, pusaudžiem un jauniešiem, stāstos īpaši prasmīgi skarot svarīgās pusaudžu gadu tēmas – attiecības skolā, draudzību un mīlestību. Darbu “Viss, kas nav saskatāms” latviešu valodā tulkojusi Mudīte Treimane un izdevusi izdevniecība “Liels un Mazs”.
Iestudējums papildināts ar metodiskajiem materiāliem, kas pedagogiem ļaus atbilstošā veidā runāt ar klasi par iestudējumā apskatītajām tēmām.

Radošā komanda
Režisore un vizuālā noformējuma autore: Paula Pļavniece
Teksta dramatizējuma autore: Ance Strazda
Aktieri: Āris Matesovičs, Anta Aizpue, Elīna Hanzena
Producente: Ance Strazda
Izrādes ilgums: 1 stunda, izrāde piemērota 5.-9. klases skolēniem.
Ieeja: 15 EUR. Skolēnu grupu pavadošajam pedagogam ieeja bez maksas.

Andris Baltacis "Latgalietis pasaulē". 40 gadi uz skatuves
2026-02-22 15:00 - 16:30 | Valmieras Kultūras centra lielā zāle, Rīgas iela 10, Valmiera, Latvija
Lai svinētu 40 gadu radošās darbības jubileju, pie saviem skatītājiem dodas dziedātājs, mūziķis un arī nedaudz aktieris Andris Baltacis, piedāvājot sirsnīgu un krāsainu koncertsēriju “Latgalietis Pasaulē”.
Andris Baltacis ir viens no spilgtākajiem latviešu skatuves māksliniekiem, kura muzikālais ceļš vedis cauri visdažādākajiem žanriem un formātiem. No kapelas “Dunduri” un grupām “Stikls”, “Baltie lāči”, līdz dalībai televīzijas šovos, piemēram, “Dziedi ar zvaigzni” un “Pārdziedi mani”; no dziesmām līdz muzikālajām izrādēm, no šlāgera līdz operai. 2025. gadā kopā ar Daini Skuteli viņš triumfēja “Latvijas Sirdsdziesmas” finālā ar dziesmu “Latgalietis ir”, vēlreiz apliecinot savu talantu un skatītāju mīlestību.
Joprojām aktīvs un iedvesmojošs, Andris Baltacis šoruden un nākamā gada sākumā aicina uz koncertiem visā Latvijā, kur skanēs skaistākās dziesmas no viņa plašā repertuāra. Programma aptvers daudzveidīgus radošās darbības posmus – no šlāgera un tautasdziesmas līdz rokmūzikai un operas skaņdarbam. Koncertā neizpaliks arī pasaules mūzikas pērles, kuras skatītāji iepazina šovā “Pārdziedi mani”.
Uz skatuves Andrim pievienosies izcili mūziķi: pianists Juris Kristons, ģitārists Jānis Kalniņš, basģitārists Modris Laizāns, bundzinieks Ivars Kalniņš, vokālais trio “Oranžās”…kā arī īpašie viesi! Koncertu muzikālo pusi papildinās dejotāji horeogrāfes Beātes Svarinskas vadībā.
Aicinām uz tikšanos koncertos – Andris Baltacis dāvās mūziku, kas iedvesmo, uzrunā un vieno!

Goran Gora koncerts
2026-02-21 19:00 - 20:30 | Valmieras Kultūras centrs, Rīgas iela 10, Valmiera, Latvija
21. februārī plkst. 19.00 aicinām uz Goran Gora koncertu Valmieras Kultūras centra Mazajā zālē.
Dziesminieks Goran Gora Latvijas mūzikā darbojas jau 20 gadus un šajā laikā bijis daudz notikumu, kas gan ietekmējuši, gan pilnībā mainījuši mūziķa ieto ceļu. Satikšanās ar dzejniekiem Imantu Ziedoni un Knutu Skujenieku devušas impulsu rakstīt dziesmas ar viņu vārdiem, vienlaikus rodot pārliecību arī par paša radošo spēku.
Koncertā izskanēs dziesmas gan no Goran Gora repertuāra, gan skaņdarbi, kas tapuši, mūziķim darbojoties Imanta Ziedoņa fonda “Viegli” sastāvā.
Ieeja: 17 EUR, pasākuma dienā – 20 EUR.

Pašdarbnieku svētku koncerts "Kino un teātra līkločos"
2026-02-21 16:00 - 17:30 | Kocēnu kultūras nams, Alejas iela 3, Kocēni
21. februārī plkst. 16.00 Kocēnu Kultūras namā aicinām uz Pašdarbnieku svētku koncertu “Kino un teātra līkločos”.
Koncertā piedalīsies visi Kocēnu Kultūras nama mākslinieciskās pašdarbības kolektīvi: vidējās paaudzes deju kolektīvs “Savieši” (vadītāja Ilona Migla), jauktais koris “Imera” (diriģents Imants Točs), vokālais ansamblis “Imera” (vadītājs Imants Točs), senioru vokālais ansamblis “Mežābele” (vadītāja Inese Bogdanova), senioru vokālais ansamblis “Dziesmotā senatne” (vadītāja Ina Plauka), amatierteātris “Valmiermuižnieki” (vadītāja Iveta Kļaviņa).
Pašdarbnieku svētkos klātesošie varēs redzēt katra kolektīva priekšnesumus kino un teātra tematikā. Kādā no priekšnesumiem būs nesavtīgas un neizskaidrojamas mīlestības tēma stāstā par mākslinieku, kurš nekādi nevar būt sētnieks, un vienkāršu kalponīti. Citā – par spēju dzīvot ar mīlestības degsmi sirdī un humora dzirksti par visu, kas dzīvē notiek.
Ieeja: 5 EUR. Biļetes “Biļešu Paradīzē” un pirms koncerta – Kocēnu Kultūras namā.

“ZiMinU viktorīna”
2026-02-16 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
16.februārī plkst. 18.30 “ZiMinU viktorīna”
Ieeja: 30 EUR, biļetes www.ziminu.lv

Koncertprogramma “Ar mīlestības pinekļiem”
2026-02-14 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Aicinām uz koncertprogrammu “Ar mīlestības pinekļiem” 14.februārī plkst. 19.00 Valmieras Kultūras centrā.
Februāris ir ne tikai pēdējais ziemas , bet arī mīlestības mēnesis – laiks, kad īpaši vēlamies dalīties siltumā, emocijās un skaistās melodijās.
Aicinām ikvienu uz īpašu svētku koncertprogrammu “Ar mīlestības pinekļiem…”, kas būs muzikāls ceļojums mīlestības un romantikas pasaulē. Koncertā klausītāji varēs izbaudīt dažādu mūzikas žanru skaņas – no populārām mīlas balādēm līdz pat franču šansoniem.
Uz skatuves mirdzēs izcili Latvijas mākslinieki – Ineta Rudzīte, Ingus Pētersons, Guntis Veits, Žoržs Siksna un Varis Vētra, kurus pavadīs lieliskie mūziķi , grupa AR MAESTRO Anatolija Ļivčas vadībā.
Koncertā skanēs tādas klausītāju iemīļotas dziesmas kā Ar mīlestības pinekļiem, Genoveva, Muļķe sirds, Tu esi skaista visos niekos sīkumos, Piesien mani pie rozes, Ūdensnesējs, Meitene ar kallu ziediem, Neko nevar skaidri zināt, La vie en Rose, Les Champs-Elysees un daudzas citas.
Katrs mākslinieks ir izvēlējies skaņdarbus, kas atspoguļo mīlestības dažādas nianses- no pirmās satikšanās līdz dziļām, sirdī paliekošām jūtām.
Koncerts ir paredzēts visiem mīlestības un mūzikas cienītājiem, kuri vēlas pavadīt emociju un skaistuma pilnu dienu.
Iegādājaties biļetes laikus – pirmās 100 biļetes pieejamas par zemāku cenu, vēlāk būs augstāka!

Valmieras Kultūras centra 60 gadu jubilejas koncerts "Gaismā būt"
2026-02-07 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
“Tiekamies šovakar, rītvakar, vienmēr, kad mūsu kultūras namā spoži iemirdzēsies gaisma!” Tā 1966. gadā vēlēja toreizējā Valmieras Kultūras nama pirmā direktore Inta Rasa.
Jau 60 gadus Valmieras Kultūras centra logos vienmēr bijusi gaisma, un nams bijis atvērts mūsu cilvēkiem. Arī jubilejas koncertā “Gaismā būt” 7. februārī ar amatiermākslas kolektīvu skanīgākajiem, gaišākajiem un iemīļotākajiem pēdējo 10 gadu priekšnesumiem degsim gaismu kopā!
Gaisma vispirms ir jāmeklē sevī, bet kopā tā ir tik spilgta un iemirdzas tūkstoš nokrāsās. Nāc gaismā!
Biļetes uz Valmieras Kultūras centra 60 gadu jubilejas koncertu 7. februārī plkst. 18.00 un caurlaides koncertu plkst. 15.00 var iegādāties “Biļešu Paradīze” kasēs un www.bilesuparadize.lv.
Mīļi gaidīsim arī visus bijušos Valmieras Kultūras centra darbiniekus un mākslinieciskās pašdarbības kolektīvu vadītājus uz kopīgu satikšanos jubilejas koncertā “Gaismā būt”. Lūgums informēt par savu klātbūtni pasākumā, līdz 26. janvārim sūtot e-pastu: liga.tarbuna@valmierasnovads.lv vai zvanot pa tālruni 28382051.

Valmieras Kultūras centra 60 gadu jubilejas "caurlaides" koncerts "Gaismā būt"
2026-02-07 15:00 - 17:00 | Valmieras Kultūras centra lielā zāle, Rīgas iela 10, Valmiera, Latvija

Nacionālo bruņoto spēku Štāba orķestra Estrādes ansambļa koncerts “Uzcelsim Latviju kopā!”
2026-01-30 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
30. janvārī plkst. 19.00 Valmieras Kultūras centrā notiks Nacionālo bruņoto spēku Štāba orķestra Estrādes ansambļa koncerts “Uzcelsim Latviju kopā!”.
Koncertā uzstāsies solists seržants Gatis Supe, komponists, aranžētājs un pianists seržants Sergejs Austris Universs, saksofonists seržants Lauris Suvaizdis, trompetists Klāvs Borozdins, trombonists štāba virsseržants Artis Greckis, sitaminstrumentālists virsseržants Rinalds Jukna, estrādes ansambļa vadītājs un basģitārists seržants Kaspars Orehovs.
Nacionālo bruņoto spēku Štāba orķestra estrādes ansamblis ir viena no jaunākajām un arī atraktīvākajām orķestra grupām. Pēc savas būtības tā ir vitalitātes un azartiskuma iemiesojums, un tas jo īpaši izpaužas viņu spēlētajā mūzikā.
Ansambļa repertuārā ir gan Latvijā labi pazīstamu mākslinieku kompozīcijas, gan pašu radīti oriģināldarbi, kuri spēj aizraut ikvienu ar savu spēku un enerģiju. Estrādes ansambļa darbību raksturo mīlestība pret Latviju un rūpes par tās nākotni, tāpēc sevišķa uzmanība tiek veltīta tieši jaunai paaudzei. Neskatoties uz savu neilgo pastāvēšanu, ar savu jauneklību un entuziasmu ansamblis ir iekarojis daudzu klausītāju sirdis.
Janvāris Latvijas vēsturē iezīmējas ar notikumiem, par kuriem ikkatrs no mums var lepoties ar apbrīnojamu tautas vienotību un spēku, kas valdīja tālajā 1991. gadā barikāžu cīņās! Lai pieminētu un godātu mūsu Valsts aizstāvjus, NBS Štāba orķestra estrādes ansamblis ir sagatavojis īpašu koncertprogrammu “Uzcelsim Latviju kopā!”. Ansambļa dalībnieki priecēs ar tautai zināmām patriotiskām dziesmām un stāstiem, iepazīstinās ar vēsturisko notikumu gaitu un aicinās cienīt un mīlēt Latviju ne tikai savā zemē, bet arī nest un celt tās vārdu tālāk, plašajā pasaulē!
Ieeja bez maksas, saņemot ieejas karti Valmieras Kultūras centra kasē. Kases tālrunis: 64207207.

Nopietna komēdija “Uz visu banku!”
2026-01-25 16:00 - 18:00 | Valmieras Kultūras centra lielā zāle, Rīgas iela 10, Valmiera, Latvija
Ir cilvēki, kuri zīmē, ir cilvēki, kuri dzied, citi spēlē klavieres, kāpj kalnos, brauc ar riteni vai dodas garās pastaigās. Katrs bauda dzīvi pēc savas patikas un iespējām. Bet, ja dzīves straujie līkloči tevi izmet no laivas un esi pusmūžā spiests rast risinājumu, bieži vien iestājas strupceļš.
Kad apņēmības pilns dodies uz banku prasīt aizdevumu, bet tev to nedod, jo esi par vecu, un tev nav ne galvotāja, ne ķīlas, un māsa bezspēcība tev uz pleca jau liek savu smagnējo roku, lai spiestu uz ceļiem, tu izmisuma dzīts bankas direktoram acīs vien vari izdvest: “Ja nedosi man kredītu, es savaldzināšu un pārgulēšu ar tavu sievu’’
Šī būs patiesi aizraujoša divu aktieru izdzīvošanas cīņa.
Kurš kuru? Nāc un ievērtē pats!
Režisors: Intars Rešetins-Pētersons
Lomās: Intars Rešetins un Normunds Laizāns vai Artis Robežnieks
“Strādājot ar Žordī Galserāna lieliski sarakstīto lugu “Uz visu banku!” (oriģ. nosaukums “Kredīts”), mani kā režisoru vienmēr saista iespēja parakties dziļāk par virsējo kārtu. Un, ja izdodas tikt līdz pat kodolam, tad gandrīz vienmēr rezultātā gandarījums ir daudz lielāks. Šī reize nav izņēmums, turklāt veidot izrādi kopā ar diviem savas paaudzes vadošajiem aktieriem – Arti Robežnieku un Normundu Laizānu, ir ne vien nebijusi pieredze, bet arī radošs izaicinājums, jo abi meistari savas dzīves labākos gadus atdevuši skatuves dēļiem un pazīst “drēbi”, tādējādi teicami papildina kopdarbu ar savu pienesumu. Šī luga ir viltīga. Labā nozīmē, protams. Tā izklaidē, sapurina, uzdod jautājumus. Mūsu kopīgi izvēlētais izrādes žanra apzīmējums “nopietna komēdija” nav nejaušs. Tas dod iespēju caur jokiem parunāt par nopietnām lietām, un arī otrādi,” savu ideju un lugu raksturo izrādes režisors Intars Rešetins-Pētersons.

XXV Jaunrades deju konkurss (A, B, C grupu kolektīvi)
2026-01-24 18:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
Sestdien, 2026. gada 24. janvārī, Valmieras Kultūras centrā notiks XXV Jaunrades deju konkurss, kura norisi divos koncertos plkst. 12.00 un plkst. 18.00 aicināti vērot arī skatītāji. Žūrijas vērtējumam konkursā tiks nodotas 60 latviešu skatuviskās dejas.
XXV Jaunrades deju konkursam kopumā tika pieteikta 81 latviešu skatuviskā deja. Žūrijas komisija izvērtēja iesniegtos deju pieteikumus un lēma konkursam Valmierā virzīt 60 dejas, kuru autori ir horeogrāfi: Dace Adviljone, Skaidrīte Andževa, Elvis Ansabergs, Aigars Bajārs, Jana Baranovska, Dagmāra Bārbale, Krišjānis Bite, Kaspars Brauns, Rūdolfs Cīrulis, Rūta Cīrule, Uva Eglīte, Ādams Kristaps Eisaks, Diāna Gavare, Juris Gogulis, Līga Indriksone, Baiba Ķestere, Lilija Lipora, Taiga Ludborža, Zane Muzikante, Laura Pavilone, Mārtiņš Pēdājs, Jānis Purviņš, Gunta Skuja, Guna Trukšāne, Kristaps Vigulis, Karlīna Visocka un Patrīcija Zemniece.
Konkursā tiks izdejotas latviešu tautas deju, rotaļdeju apdares un latviešu skatuviskās dejas, kas parāda Latvijas vēsturisko zemju horeogrāfisko savdabību un balstās folkloras avotos un tautas tradīciju aprakstos, kā arī latviešu skatuviskās dejas, kas veidotas, izmantojot folkloras horeogrāfisko un muzikālo materiālu vai tā elementus.
Konkursā piedalīsies deju kolektīvi un ansambļi: “Ačkups”, “Austris”, “Bramaņi”, “Cielaviņa”, “Čiekurs”, “Dancis”, “Dārdari”, “Dzīpari”, “Dzīpars”, “Gatve”, “Kalve”, “Klasesbiedri”, “Kniediņš”, “Laipa”, “Laismeņa”, “Lielupe”, “Līgo”, “Līgo Absolventi”, “Mana Rotaļa”, “Mārupieši”, “Mēmelīte”, “Mūsu Lielupe”, “Ogre”, “Ogrēnietis”, “Pastalnieki”, “Pērle”, “Puzurs”, “Rotaļa”, “Rotaļa XO”, “Rūta”, “Skabardzēni”, “Spriganis”, “Sudraba stīgas”, “Suncele”, “Ūsiņš”, “Varakļāni”, “Vektors”, “Vēja zirdziņš” un “Zalktis”.
Plkst.12.00 konkursa I daļā piedalīsies vidējās paaudzes D un E grupu un senioru F grupas deju kolektīvi.
Plkst.18.00 konkursa II daļā uzstāsies jauniešu A, B un C grupu deju kolektīvi.
Uz katru konkursa daļu biļetes jāiegādājas atsevišķi. Biļetes skatītājiem pieejamas “Biļešu paradīzes” tirdzniecības tīklā.
XXV Jaunrades deju konkursa žūrijas komisija: Ilze Mažāne, horeogrāfe, Vispārējo latviešu dziesmu un deju svētku virsvadītāja, Latvijas Skolu jaunatnes dziesmu un deju svētku Goda virsvadītāja; Ilmārs Dreļs, horeogrāfs, Vispārējo latviešu dziesmu un deju svētku virsvadītājs; Agris Daņiļevičs, horeogrāfs, Vispārējo latviešu dziesmu un deju svētku virsvadītājs, deju skolas “Dzirnas” vadītājs; Dace Smirnova, horeogrāfe, horeogrāfiskās folkloras speciāliste, etno kompānijas “Zeidi” vadītāja; Antons Freimans, horeogrāfs, Latvijas Nacionālās operas un baleta solists.
Par Jaunrades deju konkursu
Latvijas Nacionālā kultūras centra rīkotais (LNKC) Jaunrades deju konkurss ir vienīgais notikums latviešu skatuviskās dejas nozarē, kura mērķis ir veicināt horeogrāfu jaunrades darbu un mākslinieciski augstvērtīgu deju radīšanu, papildinot deju kolektīvu repertuāru, kā arī valsts un reģionālās nozīmes pasākumu deju kolektīvu koprepertuāru. Konkurss rosina horeogrāfus pievērsties horeogrāfiskā mantojuma izpētei un sekmē zināšanās balstītu latviešu skatuviskās dejas jaunradi.
Konkurss tiek rīkots sadarbībā ar Valmieras novada pašvaldību.

XXV Jaunrades deju konkurss (D, E, F grupas kolektīvi)
2026-01-24 12:00 - 14:00 | Valmieras Kultūras centra lielā zāle, Rīgas iela 10, Valmiera, Latvija

Barikāžu 35. gadadienai veltīti atceres pasākumi
2026-01-20 17:00 - 19:00
20. janvārī plkst. 17.00 norisināsies Barikāžu 35. gadadienai veltīts atceres brīdis pie Barikāžu piemiņas akmens (Rīgas iela 50).
No plkst. 17.00 līdz plkst. 21.00 Mihaila Ignata fotofiksācijas “Atceroties 1991. gada barikādes” uz Valmieras Kultūras centra ēkas fasādes.

"ZiMinU viktorīna"
2026-01-14 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
14. janvārī plkst. 18.30 Valmieras Kultūras centrā notiks “ZiMinU viktorīna”. Ieeja: 30 EUR (komandai), biļetes www.ziminu.lv.

SAPNIS VECGADA NAKTĪ / muzikāli izklaidējošs gadumijas šovs
2026-01-04 15:00 - 17:00 | Valmieras Kultūras centra lielā zāle, Rīgas iela 10, Valmiera, Latvija
Jautrība, smiekli un aizkustinājuma asaras, ugunīgas dejas, krāšņi tērpi un izcila mūzika – viss vienuviet brīnumainā gadumijas šovā SAPNIS VECGADA NAKTĪ.
Ir pienākusi nakts, kad visas mūsu vēlēšanās un sapņi piepildās. Kā pasakā par zelta zivtiņu. Tikai…ne velti ir teiciens – uzmanies, ko vēlies, jo arī sapņu pārdevējam, mūsu vēlmes piepildot, var gadīties dažādas kļūmes, pārpratumi un negaidīti pavērsieni…
Humorpilni notikumi, iemīļotas latviešu dziesmas un populāri pasaules hiti (no Robbie Williams un Cher līdz ABBA, Britney Spears, Enrique Iglesias, pat Måneskin u.c.)
Prieks un dzirkstošs garastāvoklis divu stundu garumā – garantēts! Viss, ko šovā piedzīvosiet, ir sapņaina patiesība vai patiess sapnis, un, iespējams, arī kāds no jūsu sapņiem tiks piepildīts…
Muzikāli izklaidējošā gadumijas šovā SAPNIS VECGADA NAKTĪ jūs priecēs lieliska aktieru un dziedātaju komanda – Maksims Busels, Anmary, Atis Zviedris, Dainis Skutelis, Sanita Roze, Artūrs Biķernieks, Edvards Grieze, Toms Kalderauskis, Emīls Gilučs-Lācis, Austra Elza Kozuliņa, Zane Helēna Lazdiņa, Sarma Liede, Karīna Biķerniece. Šovu bagātinās arī dejotāji Rolands Šteinbergs, Zane Stūre, Kārlis Kemlers, Asnate Rikse, bet par muzikālo pavadījumu rūpēsies instrumentālā grupa Matīsa Žilinska vadībā.
Režisors Mārtiņš Kagainis, muzikālais vadītājs Matīss Žilinskis, horeogrāfe Ieva Kemlere, kostīmu māksliniece Hanna Elerta, scenogrāfs un gaismu mākslinieks Egils Kupčs, producents Aigars Dinsbergs.
Ar šo vecgada šovu Producentu grupa 7 krāšņi noslēdz savu 20.jubilejas gadu un iezīmē jaunu gada nogales tradīciju.

Jaungada balle ar grupu "Džentlmeņu špagats"
2026-01-01 00:30 - 04:00 | Valmieras Kultūras centra lielā zāle, Rīgas iela 10, Valmiera, Latvija
1. janvārī plkst. 00.30 Valmieras Kultūras centrā būs lustīga Jaungada balle ar grupu “Džentlmeņu špagats”.
Balles laikā par gardām uzkodām un dzērieniem rūpēsies “Zaļais Zars” – varēs iegādāties uzkodu plates, salātus, desertu, kūku un bezalkoholiskus dzērienus. “Zaļais Zars” piedāvā arī iespēju iepriekš pieteikt pasūtījumu pa tālruni 26607724.
Ieeja: 12 EUR, norises dienā – 15 EUR. Bērniem līdz 6 gadu vecumam (ieskaitot) ieeja bez maksas.

Jaunā gada sagaidīšana un svētku uguņošana
2025-12-31 23:00 - 2026-01-01 00:30 | Valmieras centrā
31.decembrī no plkst. 23.00 Valmieras centrā norisināsies Jaungada sagaidīšana. Pusnaktī – svētku uguņošana.

Yamaha mūzikas skolas vecāko grupu audzēkņu koncerts “Tik laimīgs!”
2025-12-29 20:00 - 21:30, 2025-12-29 17:30 - 19:30 | Valmieras Kultūras centra lielā zāle, Rīgas iela 10, Valmiera, Latvija
29.12. plkst. 17.30 un 20.00 Yamaha mūzikas skolas vecāko grupu audzēkņu koncerts “Tik laimīgs!”
Ieeja: 12-15 EUR

Yamaha Mūzikas skolas jaunāko grupu audzēkņu koncerts “Vai svētki jau galā?”
2025-12-28 18:00 - 20:30, 2025-12-28 16:00 - 17:30 | Valmieras Kultūras centra lielā zāle, Rīgas iela 10, Valmiera, Latvija
28.12. plkst. 16.00 un plkst. 18.00 Yamaha Mūzikas skolas jaunāko grupu audzēkņu koncerts “Vai svētki jau galā?”
Ieeja: 7 EUR

Ievas Adāvičas jubilejas koncerts “Deju saknes. Deju ziedi.”
2025-12-27 17:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
Sestdien, 27. decembrī, plkst. 17.00 ar krāšņu skatuviskās dejas koncertu “Deju saknes. Deju ziedi.” Valmieras Kultūras centrā tiks svinēta horeogrāfes, Deju svētku virsvadītājas un kolektīvu vadītājas Ievas Adāvičas dzīves jubileja. Tā būs sirsnīga un emocijām bagāta atkalredzēšanās uz skatuves – dejotāji, kolēģi un draugi kopā godinās gaviļnieci, kura devusi nozīmīgu pienesumu Latvijas skatuviskajai dejai.
Koncertu veidos viņas kādreizējie audzēkņi – Jānis Ērglis, Dagmāra Bārbale, Reinis Rešetins, Ieva Atare un Baiba Ķestere, kuri no talantīgiem dejotājiem kļuvuši par izciliem horeogrāfiem un skolotājiem. Viņi kopā ar saviem deju kolektīviem – TDA “Teiksma”, “TDA “Vektors”, TDA “Lielupe”, JDK “Buki”, VPDK “Ieviņa”, VPDK “Vektors” un “VPDK “DeTeiksma”, apvienosies ar Adāvičas savulaik vadīto JDK “Sadancis” un jauniešiem no JDK “Pērkons”, lai radītu aizraujošu stāstu par deju no tās saknēm līdz ziediem.
Skatītājus sagaida sirsnības un emociju bagāts vakars, kurā izskanēs un tiks izdejotas dejas no zelta fonda – “Dejotprieks”, “Man deviņi bāleliņi”, “Jautrās dzirnavas”, “Mugurdancis”, “Pie Daugavas” un citas. Līdzās tām būs Ievai Adāvičai sirdij tuvās cittautu dejas, raksturdejas ar azartu un spēku, viņas pašas veidotas horeogrāfijas, kā arī audzēkņu jaunrades darbi.
Nākusi no Liepājas, Ieva Adāviča dejas mākslas pamatus apguvusi vietējā baleta studijā pie L. Bubera, vēlāk absolvējusi Rīgas Kultūras un izglītības darbinieku tehnikumu (1963–1967), paralēli gūstot pieredzi tautas deju ansamblī “Liesma” pie Imanta Magones (1964–1966). Vairāk nekā divdesmit gadu viņa veltījusi Vidzemei – vadot tautas deju ansambļus “Gauja” (1967–1975), “Rasa” (1977–1988) un jauniešu deju kolektīvu “Sadancis” (2005 – 2021) Valmierā, kā arī ilgstoši Smiltenes TDA “Ieviņa” (1976–2008).
Pateicoties Ievas azartiskajam, mērķtiecīgajam un profesionālajam darbam, viņas vadītie kolektīvi vienmēr bijuši Latvijas labāko vidū, guvuši augstus novērtējumus konkursos un radījuši krāšņas koncertprogrammas.
Adāviča ir Deju svētku virsvadītāja, Goda virsvadītāja, Latvijas Skolu jaunatnes dziesmu un deju svētku virsvadītāja, kā arī ilggadēja Vidzemei nozīmīgu reģionālo svētku un deju konkursu žūrijas locekle. Viņa īpaši pievērsusies deju jaunradei, sacerot daudzas bērnu dejas, kas iekļautas Deju svētku repertuārā un atzītas skatēs.
Par mūža ieguldījumu dejas mākslā Ieva Adāviča saņēmusi Triju Zvaigžņu ordeni, ir Valsts Kultūrkapitāla fonda mūža stipendiāte, Kultūras ministrijas Atzinības raksta saņēmēja un “Dejas balvas” Mūža balvas laureāte (2023).
Ieeja: 12-17 EUR, biļetes – “Biļešu Paradīzē”.

Grupas "Labvēlīgais Tips" VECGADA ŠOVS "LAI LAIME NEPĀRIET 2026"
2025-12-25 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
“LABVĒLĪGAIS TIPS” IELŪDZ UZ SPOŽU VECGADA ŠOVU “LAI LAIME NEPĀRIET 2026”
Šī gada decembrī grupa “Labvēlīgais Tips” atkal ņemsies, ālēsies, spēlēs un jokos savā ikgadējā Vecgada šovā “Lai laime nepāriet 2026”. Pasākums jau kļuvis par tradīciju tiem, kas vēlas dzirdēt pazīstamus grupas hītus, novērtēt pirmatskaņojumus, pasmieties, redzēt īpašos viesus, sagaidīt pārsteigumus un – bufetes pārtraukumā – iepazīties gan ar sortimentu, gan citiem apmeklētājiem un ļauties šampanieša burbuļu vilinājumam.
​
Grupa ienesīs prieka dzirksti katrā sirdī un nodrošinās decembrī tik nepieciešamo C un D vitamīna devu. Turklāt viss notiks ar komfortu – labi apkurinātās un nosiltinātās Latvijas koncertzālēs.
Pirmajā daļā – jautrs gada pārskats par būšanām un nebūšanām valstī. Otrajā daļā – aizmirsīsim, ka šis ir koncerts ar sēdvietām, un ļausimies svētku priekam un līksmei. Ballīte būs!
Lai cik neticami tas arī neizklausītos, koncertā skanēs tikai un vienīgi vokāli instrumentālā ansambļa “Labvēlīgais Tips” apzeltītais dziesmu fonds – plus pa kādam jaunumam un pirmatskaņojumam.
Kopā ar Jums svētkus svinēs: Andris Freidenfelds (balss), Normunds Jakušonoks (balss, taustiņi), Ģirts Lūsis (balss, ģitāra), Kaspars Tīmanis (balss, trombons), Oskars Ozoliņš (trompete, balss), Artūrs Kutepovs (ģitāra), Pēteris Liepiņš (ģitāra), Haralds Stenclavs (taustiņi) un Ainis Zavackis (sitaminstrumenti).
Atcerēsimies divus “zelta likumus”:
Kas ātrāk nopērk biļeti, tas labākā vietā sēž.
Kas ātrāk nopērk biļeti, tas vispār tiek pie biļetes.
25.12 – VALMIERA, Kultūras centrs, plkst. 19.00
26.12 – LIEPĀJA, koncertzāle “Lielais dzintars”, plkst. 19.00
27.12 – VENTSPILS, teātra nams “Jūras vārti”, plkst. 19.00
28.12 – CĒSIS, Vidzemes koncertzāle, plkst. 19.00
29.12 – RĒZEKNE, Latgales vēstniecība GORS, plkst. 19.00
31.12 – RĪGA, Ķīpsalas halle, plkst. 19.00
